Netbal – Laerskool Park, Mosselbaai
By Laerskool Park is netbal 'n spansport wat deur dogters gespeel word.  Dit is nie net 'n sport nie, dit dra ook by tot die holistiese ontwikkeling, die fisiese, geestelike en emosionele sy van elke speelster.  Fisiese ontwikkeling sluit in fiksheid, balvaardighede, hand-oog koördinasie, goeie voetwerk en liggaamsbeheer.
Laerskool Park beskik oor vier standaard netbalbane. Ons het ook 'n baan met sintetiese gras in die vierkant.  Daar is drie halwe bane en verskeie doelpale op die terrein.
Ons poog om soveel as moontlik spanne vir elke ouderdomsgroep saam te stel sodat daar diepte in ons netbal kan wees…en BAIE, goed-afgerigte netbalspeelsters vir die toekoms. Hierdie spanne kry gereeld geleentheid om teen ander skole te kompeteer tydens liga-wedstryde of op sportdae.
Die 0/13-span gaan (waar moontlik) tydens Maart/April op 'n jaarlikse toer waar hulle klinieke van verskeie top-afrigters soos Dorette Badenhorst, Burtha de Kock, Bennie Saayman, Louise du Plessis, ens. bywoon of aan uitstekende en uitdagende toernooie deelneem.  Dit bied 'n wonderlike geleentheid om die spanne vir die komende seisoen voor te berei.
Ons bied ook jaarliks 'n 0/13-toernooi aan saam met ons Sewes-rugbydag. Hierdie suksesvolle toernooi word al vir meer as 30 jaar aangebied.
Tydens die vierde kwartaal word daar gepoog om vaardigheidsontwikkeling van 0/7 tot 0/12  te doen.  Dit lê 'n goeie fondasie vir sportvaardighede, hand-oog koördinasie, liggaamsbeheer/balans en voetwerk. Dit is ook goeie voorbereiding vir die daaropvolgende seisoen.
Ons lewer gereeld netbalspeelsters wat in die Eden- en Wes-Kaapspanne opgeneem word na 'n reeks van proewe.